
Uz skatuves meijas un soliņš. Pie skatuves ugunskura vieta, jau savests nedaudz malkas, Uznāk Anna un Elza, abām ap gadiem 50 – 60. Rokās groziņi ar lauku puķēm.
Anna: Uff! Nokusu. Jānosēstas drusku.

Elza: Jā, pļavu pļava izstaigājām. Šogad maz zied.

Anna: Nez no kā man to vainadziņu labāk vīt? No Margrietām vai rudzupuķēm?

Elza: Priekš kam tad tā pucēsies? Neesi jau jauna meita.

Anna: It kā nesaprastu – Jāņu nakti nezināju, kura sieva, kura meita, visām puķu vainadziņi... Folkloru vajag mācīties.

Elza: Atradusies man te folkloriste.  Gan jau kādam vīrišķim gribi priekšā štātēties.
Anna: E, ko tu. Es tik tāpat vien, smukumam. Pēc tradīcijām.

Elza: Ko nu stāsti. Gan jau kādu esi uzskatījusi, citādi par vainadziņiem nerunātu.

Anna: Nu saku tak, ka nē.

Elza: Mani jau nu nepiemānīsi, nē. Nez, vai viņējo Pēteri nebūsi uzcerējusi, ko?

(Elza novērš skatienu)
Ahā, kā trāpīju! Pēteri gan! Tak gribi uz vecuma galu vēl pie veča sāniem sildīties!

Anna: Ej tak tu! Nerunā nu niekus.

Elza: Nav vis nieki, redz, kādi sarkani pleķi vaigos sametās! Vai, vai, Anniņa, savos gados un vēl brūtēs ierakstījusies!

Anna: Pat ja būtu, kā tu saki, bet tā nav, - nu tad liela muiža! Tu jau ar pie sava Mikiņa turies kā piesieta. Kā šis uz pilsētu, tā tu ar. Kā šis uz bodi, tā tu ar līdzi. Ka tik nepazūd, nabadziņš.

Elza: Tā kā tāda. Man tak Mikiņš pielaulāts, rau, jau mazbērni lieli. Man tak viņš jāuzpasē, ka kāda sirds klape neuznāk. Bet tu... Visu mūžu bez vīra nodzīvojusi, tagad uz Pēterīti acis uzmetusi. Vai, vai, Anniņ!

Anna: Ko, vai, vai! Vai ta viņš nav vientuļš kā miets? Vai viņam nevajag sievišķa, kas apčubina, paglauda un pabaro?

Elza: Un tu būtu tā barotāja?

Anna: Un par ko ta ne?

Elza: Es jau neko... Bet ne tu vienīgā uz šamo acis met. Veltiņa arī, kā Pēterīti satiek, tā tik grābj aiz piedurknes ciet un tik runā, tik runā. Un acīs skatās. 
Anna: Ak Veltiņa, tu saki... A kā tu zini?

Elza: Vajag biežāk uz centru iet, tad ne to vien redzēsi. Un cilvēki runā. Vajag paklausīties.

Anna: Veltiņa, Veltiņa...Nu labi, labi, paskatīsimies. Es nu iešu uz māju, gana esmu pūtusies. Te jau drīz sanāks cilvēki, sāks riktēties vakaram. Nebūs miera. 

Elza: Labi, labi, es jau ar drīz iešu. (šķelmīgi)Tu tik to vainadziņu neaizmirsti. Pin no abu puķu, būs košāk.

Anna (aiziedama): Labi, labi. 

Elza (palikusi viena): Ak tad Pēteri šās iekārojušas! Un abas divas! Nu būs duelieris. Ka tik šonakt neiznāk kašķis. (nopūzdamās)Labi gan šitā nosēsties. Citādi kā no paša rīta uz kājām vien, uz kājām vien. (Aplūkodama puķes grozā) Nez, vai man ar vainagu uzpīt? Kā nekā Jāņu vakars... Bet ka nesāk smiet – sirma galva, bet puķu vainadziņš... Nezinu, nezinu... Jāpadomā (aiziet).
Ar pusgatavu ozolu vītni rokās un vainadziņiem galvās uznāk Inga, Madara un Viola – jaunas meitenes.  

Inga: Tā. Noliksim to vītni tepatās. Jāzina, cik liels tas ugunskurs būs, cik vēl vajag.

Madara: Nu vismaz pieci metri. Tā bija pērn. Nez vai šogad būs mazāks.

Viola (paskatījusies uz ugunskura vietu): Ugunskurs vēl nav gatavs. Puiši slinko.

Inga: Vai, viņiem tak nav laika. Viņiem Valdis jāmierina.

Madara: Par ko tad tā?

Inga: Vai tad tu nezini? Valdi brūte pametusi. Atbrauca no Rīgas viens pats nikns kā pūķis.

Madara: Kā tu zini?

Inga: Vai, Valda mamma Irmas tantei stāstīja, un ko zina Irmas tante, to zina viss pagasts. 

 Viola: Valdis? Kā tad to viņa meiteni sauca?
Inga: Ko nezinu, to nezinu. Līdz šim pie mums nav vesta. 

Madara: Tad ta liela lieta – brūte pametusi. Gan atradīs citu.

Inga: Jā, jā. Tu jau pati uz viņu allaž acis esi metusi.

Madara: Nemaz ar nē. Tik vien kā kaimiņos esam.

Inga: Nestāsti nu! Viss pagasts jūs par pāri sauca, pirms šis aizgāja uz Rīgu.

Madara: Nemaz ar nē. Man tas Valdis bijis nebijis.

Viola (līdz tam pielabojusi vītni): Meitenes, nestrīdieties! Iesim labāk pie ozola. Mums zarus tā kā vēl vajag.Un metīsim vainagus ozolā. Kurai zarā paliks, tā šogad apprecēsies. Tāds ticējums.
Inga: Ja? Tad jau tā mešana jāizmēģina tepat. (met vainagu gaisā) Re, cik man augstu uzlidoja.

Viola (mezdama vainagu): Man vēl augstāk!

Abas atrod savus vainadziņus un atkal uzliek galvā.

Inga: Ko tu, Madara, neizmēģini? Pie vīra negribi tikt?

Madara: Nē, negribu. Un vispār es tādām muļķībām neticu.  

Inga: Un papardes ziedam arī netici?

Madara: Tu mani par muļķi turi, vai? Nu jā- katrs jau to procesu sauc savādāk.
Viola: Cik tu neromantiska! Jāņu naktī, kad gaiss tik smaržīgs, ka elpu rauj ciet, ir jātic kādam brīnumam.

Madara: Jā, jā, un pēc deviņiem mēnešiem tas brīnums sāks brēkt. 

Viola: Tu nu gan! Nav jau uzreiz puisim apakšā jāguļas.
Inga: Par ko ne, ja jau šogad kāzas? 

Madara: Bet ja nu tas ticējums šmaucas?

Viola: Meitenes, pietiks niekus runāt. Ejam uz ozolu pēc zariem.

Inga: Un es vainadziņu arī metīšu. Gribu zināt, kas man9nsagaida.

Viola: Labi, labi. Ejam nu.

Visas trīs aizskrien. No pretēja puses uznāk Valdis, Jānis un Paulis – jauni puiši, stumdami ķerru, kas piekāmēta ar malku.

Paulis (apsēzdamies uz soliņa): Drusku jāpiesēž. Pēc tam to ugunskuru sakārtosim viens divi.

Jānis (arī apsēzdamies); Jā, drusku jau muguru salieca, tos lielos bluķus skaldot.
Paulis: Kas ir, Valdi? Nāc tu ar piesēdi, vietas pietiek.
Valdis: Nē, paldies, nevajag. Es pastāvēšu.
Paulis: Tu vēl aizvien par to savējo domā? Liecies mierā, vai apkārt skuķu trūkst! Garas un īsas, resnas un tievs, ņem kuru gribi.

Jānis: Tā ir. Ko tu svētku vakarā tik bēdīgs staigā. Priecāties vajag.

Valdis (it ā nedzirdējis, pārskata malku ķerrā): Diez vai pietiks vai būs vēl jāved?

Paulis(pieceldamies): Atvedīsim vēl vienu kravu. Lai pietiek līdz rītam.

Jānis (aptaustīdams ozolu vītni): Re, skuķi arī te ir bijuši. Nez kur tad nu aizbizenējuši.

Paulis: Ahā! Bez savas Ingiņas ne brīdi nevari iztikt! Skaties, ka es viņu tev šovakar nenoceļu.

Jānis: Ko nu muldies! Cēlājs tāds. Paskaties uz sevi un mani, tad runā.
Paulis: Jā nu jā, tu jau mums tas smukulītis. Bet vai zini – nakts ir tumša. Un – tumsā ģīmi neredzēju, mīlestību gan sajut’

Jānis (draudīgi iedams Paulim virsū): Tu pavārsti vēl te savas žaunas...

Paulis (atrocīdams piedurknes): Un pavārstīšu ar!

Valdis (abiem starpā): Ē – ē –ē! Kas tad tas nu būs! Pašā Jāņu vakarā sāks kauties! Un skuķa dēļ!

Jānis: Un pats? Skuķa dēļ viss asarām notecējis. 

Valdis: Liec tu mani mierā! (Paulim) Un tu liec Jāni mierā. Iesim labāk izkrausim to ķerru.

Viņš stumj ķerru uz ugunskura vietu, pārējie seko. Izkrāmē malku, sāk veidot ugunskuru, pēc tam dodas prom. Tam, kas notiek uz skatuves, nepievērš uzmanību.

Uznāk Irma- pagasta priekšniece, ap gadiem 40. Rokās papīra lapas
Irma (aplūkodamās apkārt): Tā, tā.  Puiši pie ugunskura, vairāk neviena nav. Varu izmēģināt runu. (ieskatoties lapās) Cienījamas dāmas  un godājamie kungi! Kā tur īsti bija – varbūt otrādi? Godājamās dāmas un cienījamie kungi! Nē, pārāk oficiāli, priekš Līgo vakara tas neder. Cienījamie līgotāji – mūsu pašu pagasta ļaudis un viesi! Jā, tā būs labi. (šķirstīdama papīrus). Pēc tam īsumā  par bērnu rotaļu laukumu, sakoptākajām mājam un vēl par to, kas  darāms vasarā. Labi. Nebūs ne par garu, ne par īsu. Tad pašdarbnieku priekšnesumi, līgo dziesmas un danči. Un tad es visus uzaicināšu uz pirmo Jāņu valsi. (nolikdama papīrus uz sola).
Jā, bet vai te var uzdejot valsi? (aplūkodama grīdu).Grīda tāda šķirbaina un dažs dēlītis arī ļogās. Jāizmēģina.

Paķer meiju un ar to virpuļo pa skatuvi, dziedot, piemēram: Sen tas bij pie Ventas ziedu laikos...Viņa tā aizrāvusies, pievērdama acis, ka nepamana uznākot Juri- gadiem 35 - 40. Juris satver Irmu no mugurpuses.
Irma (iekliegdamās): Ā! Kas te? Juri!!! Tu gan esi! Tā mani nobaidīji! Tfu – tu!

Juris (vel aizvien turēdams Irmu apkamptu): Ko tad tu te viena meijo, ko? Vai pīrāgi jau sacepti, vai siers sasiets?

Irma (atsvabinādamās) : Ir gan pīrāgi, gan siers. Un runa gatava svētku atklāšanai.

Juris: Ja? Kur tā ir? (Paķerdams lapas no soliņa) Vai šitā?

Irma: Juri, atdod! Tā nav tev. 

Juris (paskriedams gabaliņu nostāk): Kāpēc tad ne man? Vai es neesmu līgotājs?
Irma: Nu ka atdod!

Juris (sākdams skriet ap estrādi): Nu ka paņem!

Irma (skriedama pakaļ): Nu ka atdod!

Pāris reizes apriņķojuši ap skatuvi, Irma paklūp pret izļodzītu dēlīti un nokrīt zemē.

Juris (tūlīt klāt: Irmiņ, kas notika? Tu sasities?

Irma (nikna): Jā! Būtu jel kāda vīrieša rokas, kas tos dēļus piesistu vietā. Dejotāji tak  te klups un arī kritīs. 

Juris: Līdz vakaram vēl lgana, es to grīdu tūdaļ savedīšu kārtībā.

Irma: Sen bija laiks, nevis tad,kad cilvēks te kaklu lauž. Palīdzi piecelies.

Juris palīdz Irmai un nosēdina uz soliņa.
Juris: Nu, kā ir? Vai stipri sāp? Dod, es apskatīšu.
Irma: Ko vēl ne! ļaušu tev te savus brunčus celt gaisā. Padod meiju, lai ir kur atspiesties.

Juris padod meiju.

Irma: Un manus papīrus atdod!

Juris atrod Irmas papīrus, kur skriedams tos bija nometis, un atdod Irmai.

Irma (uz meijas balstīdamās, pieceļas): Paldies! Es tad nu iešu.

Juris; Es tevi pavadīšu. Vai mazums kas,

Irma: Mazums kas būs, ja tu skatuvi nesalabosi. Pats solīji.
Juris: Solīju, solīju. Tūlīt iešu pēc instrumentiem.

Irma: Labu veiksmi! Tiksimies vakarā. (uz meijas balstīdamies, aizklibo).

Juris: Jā, ko tikai neizdarīsi mīļotās sievietes dēļ! Jāiet vien pēc darbarīkiem. Kaut velns parautu to grīdu!(aiziet)
Puiši no ugunskura vietas, kas jau sakārtota, uz skatuves uzstumj tukšo ķerru. 

Jānis: Nu ko, laižam vēl pēc vienas kravas?

Paulis: A varbūt pagaidīsim? Skuķiem drīz jābūt klāt, lai pabeigtu vītni.

Valdis: Tev tikai skuķi prātā! Pagaidi, vakarā visas tepat būs, varēsi izskatīties labu labo.

Paulis: Pa tumsu jau viņas visas vienādas, visām vainagi galvā. Piecirtīšu vēl kādai vecenei.

Jānis; Nu tad tā būs tava mūža lielā kļūda. Tikai uz manējo pat neceri, citādi...

Valdis: Mierā, puikas, mierā. Ejam pēc malkas. Lai skuķi pagaida. (puiši aiziet)
Ar kalmju slotām rokā uznāk Elma un Zenta, ap gadiem 60.
Elma (sākdama slaucīt grīdu, neapmierināta):Ir nu gan laiki pienākuši! Pa visu pagastu citas apkopējas nevar atrast kā tikai mēs abas.

Zenta: Neņurdi nu. Citiem citas rūpes – te vakariņas jātaisa, te ballei štātes jāpiemeklē. Bet mēs abas – brīvi kā putni gaisā.

Elma: Kā tad. Tāpēc vien, ka vīrišķa nav mājās, mūs te var izrīkot.

Zenta: Vai tad tev grūti?

Elma: Nē, grūti man nav. Tikai nepatīk. Edz, būtu priekšniecīte pati nākusi un slaucījusi, tā ar viena kā miets.

Zenta: Vai nu mūsu Irmiņai vaļas ar kalmēm vicināties. Visa vakara programma tak uz viņas pleciem.

Elza: Tad ta nu programma! Nodziedās pāris līgo, kādu nieka danci uzdejos un viss. Tad visi pie saviem „groziņiem” klāt un tik stums māgā. Un dzers.
Zelma: Tu gan esi nejauka. Man gan patīk gan tās līgo dziesmas, gan danči. Ir ko paklausīties u n paskatīties. Vai zini, mēs jau ar varētu savu balsi iemēģināt. (uzsāk dziedāt)
Visu gadu dziesmas krāju, līgo, līgo,

Jāņu dienu gaidīdama, līgo.

Elma: Kuš nu, kuš. Nez ko cilvēki padomās, kad tu te viena pati pa skatuvi bļausties.

Zenta: Es tak neesmu viena, tu tak arī te esi. Rauj līdzi (turpina dziedāt)

Nu atnāca Jāņu diena, līgo, ligo,

Nu dziesmiņas jāizdzieda, līgo.

Elma (ar kalmēm uzsizdama Zelmai pa dibenu): Vai paliksi mierā! Cilvēki vēl nodomās, ka mēs te abas sadzērušās.

Zenta (nedaudz it kā izmēdot):Kā tad, kā tad! Cilvēks var dziedāt tikai tad, kad ir pilnā! Nu gan laiki pienākuši. Dumja tu esi.
Elma: Nu, nu, nu! Nelamājies nu! Man tikai vairāk skaidrā saprāta nekā tev.

Zenta: Kā tad! Sagribēji.

Elma: Nu, ja jau tu tā gudrā, tad pasaki,  kāpēc  šito grīdu nevarēja ar birsti noslaucīt, bet akurāt ar kalmēm vajadzēja? 

Zenta: Tāpēc, ka Jāņu vakarā danču grīdai jāsmaržo pēc zālēm. Kad būsim izslaucījušas, vēl izbērsim ar sagrieztām kalmēm. Lai smaržo!

Elma: Tāda kā! Kurš tad grīdu osta! Ja nu vienīgi Krišiņš te nogāzīsies. Jau no paša rīta tup pie veikala un tik tempj alu. Vai, ir gan tiem vīriešiem iekšas! 

Zenta: Nu kur lai viņš, cilvēks, liekas? Pašam savu māju nav, ģimenes nav, tik uz dažām dienām te pie vieniem, te otriem piemīt, kamēr kādus nekādus darbus apdara un savu kapeiku saņem. Grūta viņam dzīve.

Elma: A ko tad sociālie?

Zenta: Piemeklēja jau viņam tādu pussagruvušu būdu pagasta nomalē, bet Krišiņš tur negrib. Tur viņš viens pats, bet viņam patīk cilvēkos. Tāpēc arī pie veikala sēž, lai cilvēkus redzētu, nevis nolien kaut kur krūmos.

Elma: Nu jā, nu jā. Nav jau laimes cilvēkam, ja viņš viens pats. Edz, mēs ar abas divas vientuļnieces, tik par apkopējām deram.
Zenta: Bet man patīk. Vismaz kaut ko labu izdarām. Un kādam tak tā grīda jāslauka ir. 

Elma: Nu bet tā kā tā kreņķīgi ap sirdi. Vakarā pat – varēsi skatīties uz kuru pusi gribi, visām sievām vīrišķis blakus. Tik mēs abas bešā.

Zenta: Nu mūsu priekšniecīte jau ar bez vīra.

Elma (paskatījusies apkārt, vai neviens nedzird): Dzird runājam, ka Juris uz šo acis metos. Esot bučojušies, lai.  

Zenta: Ei ni ei! Gan jau tik būs izrunāts.
Elma: Nesaki vis. Vakarā tā uzmanīgāk uzskaties, gan jau šo to redzēsi.

Uznāk Juris  ar instrumentu kasti rokās.

Juris: Laba diena, kundzītes. Vai jūs jau beidzāt? Man te dažs labs dēlis jāpiesit.

Elma: Laba diena arī tev! Ko tad tu tā – Jāņu vakarā sadomāji strādāt?

Juris: Priekšniece lika. Viņa te pirms brīža gandrīz vai kāju salauza. 

Elma (iebukņīdama Zentai  sānos, divdomīgi): Ak priekšniecīte lika? Tad jau gan, tad jau gan. Ko Irmiņa liek, tas jau jādara. Vai ne, Zelmiņ?

Zenta: Iesim nu prom, citādi ar tām savām kalmēm cilvēkam maisāmies.

Elma: Jā, jā. Atā, Jurīt! Tad līdz vakaram.

Juris: Nu jā, līdz vakaram. Kā tad.

Abas, par kaut ko sparīgi sačukstēdamās, aiziet. Juris skatuves aizmugurē sāk labot dēļus. 

Ar ozolzariem rokās uznāk Viola. Apsēžas, turpina vīt vītni.
Ķerru ar malku uzstumj Jānis, Valdis un Paulis.

Paulis (ieraugot Violu): Hei, meitenīt! Ko skumsti viena pati? Nāc pie puikām.
Viola (ieraugot Valdi, žigli noslēpj seju zaros.

Paulis: Redz, cik lepna! Nemaz neatbild. Meitenīt, vai tev ausis ar ir? Ko tik nepieklājīga?

Valdis (ieskatījies meitenes stāvā, Jānim un Valdim)): Ejiet vien jūs ar to malku. Es tikmēr piedabūšu šo nerunīti pie runāšanas.

Jānis: Ahā! Iepatikās gan! Labi, labi, remdē savas sirdssāpes, varbūt izdodas. Ejam, Pauli.

Abi aiziet uz ugunskura vietu. Valdis tuvojas Violai, bet tā pielec kājās un paiet nostāk, joprojām slēpdama seju zaros.
Valdis: Labdien! Tas ir – labvakar! Sakiet, vai mēs gadījumā neesam pazīstami?

Viola klusē. Tikai paiet vēl kādu soli tālāk. Valdis viņai seko.
Valdis: Sakiet –jūs te vietējā vai no kaut kurienes atbraukusi? Kā es agrāk tik smuku meiteni neesmu ievērojis?

Viola klusē, tikai paiet vēl tālāk.

Valdis: Iepazīsimies taču! Valdis. No Rīgas.

Viola klusē. Tikai vēl dziļāk iespiež seju zaros.

Valdis: Ak tu man klusēsi un griezīsi muguru? Nu pagaidi! (Viņš pieskrien Violai klāt, apgriež otrādi, norauj zarus no sejas un nobučo. Viola izraujas un ar zariem iesit Valdim pa muguru).
Valdis: Viola? Kā tu te nokļuvi? Ko tu te dari?

Viola: Un tu? Teicies braukt uz nez kādu skaistu vietu un tagad klūp virsū pirmajai pretimnācējai. Kauns, Valdi!

Valdis: Tu neesi pirmā pretimnācēja. Es tevi uzreiz pazinu, tikai izlikos.

Viola: Kā tad. Stāsti nu.

Valdis: Es neko nestāstu. Tādu matu kā tev nav nevienai. Es tikai nevaru saprast, kā tu te gadījies.

Viola: Ko tad tu gribēji – lai es Jāņu vakarā sēžu rīgā dzīvoklī un raudu?

Valdis: Bet kāpēc tu nebrauci man līdzi?

Viola: Tāpēc, ka tu esi spītīgs. Kāpēc nevarēji pateikt, uz kurieni jābrauc? Visu laiku tikai – noslēpums, noslēpums.

Valdis: Nu jā. Es gribēju, lai tu kā brīnumā redzi šo skaisto vietu. Bet kā tu te gadījies? Tu uzminēji?

Viola: Neko s neuzmanīju un, pasarg Dievs, pakaļ tev neskrēju. Man te kursa biedrenei  mājas.

Valdis: Nu redzi, pats liktenis grib, lai mēs šovakar būtu kopā. Nāc nu šurp, salīgsim mieru.

Viola : Neiešu vis.

Valdis (pieskriedams viņai klāt un apgriezdams riņķī): Pats tevi noķeršu un vairs vaļā nelaidīšu. (nobučodams uz vaiga)Nu ko – miers?

Viola: Labi, miers. Tikai vairs nekādus noslēpumus man neuzrīko.

Valdis: Nu nē, nē. Bet tu man apsoli, ka šovakar tikai ar mani dancosi, uz citiem puišiem neskatīsies. Sarunāts?

Viola (šķelmīgi): Nu, es nezinu... Vai tad tā varēs...

Valdis (stingri): Sarunāts?

Viola (smiedamās): Sarunāts, sarunāts.

Valdis: Klau! Vai tu ezeru esi redzējusi? Fantastisks. Ejam nopeldēties?

Viola: Es jau labprāt, bet tā vija...

Valdis: Gan citas pabeigs. Tu kā nekā te esi ciemiņš. Ejam nu!

Abi aizskrien. Tikmēr arī puiši ar ugunskuru tikuši kārtībā un nozūd. Uznāk Madara un Inga.
Inga(nepabeigto vītni aplūkodama): Kā tad! Tā jau es domāju! Ne zariņa viņa nav piepinusi klāt.

Madara: Laikam jau bija svarīgākas darīšanas.

Sāk vīt vītni.

Inga: Jā, kā tad! Pirmajam satiktajam puisim ap kaklu mesties. To nu gan no viņas negaidīju.

Madara: Būs mīla no pirmā acu uzmetiena.

Inga (sākdama pīt vainagu): Un Valdis? Tāda bēdu leja atbrauca, ka brūte pametusi, bet še ku reku jau smaida pa visu ģīmi un jauna brūte pie sāniem.

Madara: Nu – saskatījušies abi. Kas tad ir?

Inga Pa kuru laiku!! Visu laiku tak kopā turējāmies, tik vien kā pusstundu ātrāk atnāca uz vijas vīšanu.

Madara: Nu tad tai pusstundā viss arī būs noticis. 

Inga: Jā, nu ātri gan. Un vainadziņš ar Violai uz zara uzkrita. Tad jau šogad kāzas. Jā, aizvils mūsu Valdi. Bet mēs ar tevi paliksim vecās meitās, mums vainagi nokrita zemē.

Madara: Nu jau nu gan tu pateici. Tu un vecās meitās. Jānis no tevis acu nenolaiž.

Inga: Bet par sievu nesauc. Varbūt es viņam tikai tāda vasaras meitene. Kas tos vīriešus var izdibināt.

Madara: Vajadzētu pazīlēt vēl kādi. Nez vai tā vainaga mešana ir vienīgā štelle. Tu nezini? Es zinu tikai to, ka nakti nedrīkst gulēt, tad gulēs visu vasaru.

Inga: Man vecāmamma reiz teica, ka Jāņu naktī jaunām meitām vajagot ezerā skatīties, tad ūdenī redzēšot īsto precinieku.
Madara: Nu re! Aizšmauksim uz ezeru un paskatīsimies, tad viss būs skaidrs. 
Inga; Un vēl es atminos tādu. Jāņu naktī jaunām meitām ar vainagu galvā jāskrien plikām apkārt. Kurš noķers, tas būs īstais.
Madara (smiedamās) : Tas nu gan būtu tā grūtāk izdarāms. Ja plikas sāksim apkārt skraidīt, to ķērāju būs vesels bars un noķers tas, kam ātrākas kājas, nevis tas, kurš īstais. Un par tādu skraidīšanu no tēva var dabūt ar siksnu. Paliksim labāk pie ezera.

Inga (pavisam nopietni): Tad paliekam pie ezera. Cikos iesim?
Madara: Tu nopietni? Nu droši vien ap pusnakti. Tad jau būs gana sadzērušies alu un neviens nemanīs.

Inga: Jā, tā būs labi. Skaidrībai jābūt.

Madara: Violai teiksim?

Inga: Priekš kam? Tā jau sev pielūdzēju un varbūt pat vīru noķērusi. Bet mums vēl viss priekšā.

Madara: Man jau gan liekas, ka Jānis dziļi tevī ieskatījies.

Inga: Ak, ko nu! Būtu ieskatījies, būtu precējis. Bet tā tik pa randiņiem vien sauc,

Madara: Vai tad jūs abi ... nu, šito... ne un ne?

Inga: Kāpēc tad ne? Bet vai tam kāda nozīme? Kurš tad tagad laulības gultā nevainīgs liekas? Un tu pati?
Madara: Ko – es pati? Nu labi, labi, ir jau šis tas bijis. Bet nekas nopietns.

Inga (ieinteresēta): Ar Pauli, vai? 

Madara: Vai tev nav vienalga? Ar tavu Juri jau ne. 
Inga: Nu paldies par to pašu. 

Madara: Nu re – vītne ar gatava. Nesīsim nu pie ugunskura, lai varam nomērīt lielumu.

Inga: Man Jāņam vainags arī tikpat kā gatavs. Kaut tik nu nebūru par lielu. 

Abas aiznes vītni pie ugunskura, apliek apkārt un sarunādamās aiziet. 
Juris: Ko tik tu visu, cilvēks, nedabū dzirdēt, šitā strādādams.

Juris iesit pēdējo naglu, savāc darbarīkus un jau taisās iet prom, bet pretī nāk Irma. 

 Juris: Re nu, saimniec, nāc pašā laikā. Pieņem darbu.
Irma (pastaigādama pa skatuvi: Tā kā būtu  kārtībā, Nekas necīkst.

Juris: Uzsit stiprāk!

Irma (tā darīdama): ir labi. Tagad jau te droši varēs danci griezt.
Juris: Izmēģināsim. (paklanīdamies Irmai) Lūdzu uz vienu valsi!

Irma; Ei nu trakais, ei! Kur tad mēs to mūziku ņemsim?

Juris: Kad pirmīt viena pati ar meiju dancoji, tev mūzikas nevajadzēja. Tagad arī iztiksim. Mēles taču mums ir.

Apķer Irmu un sāk griezt riņķī, dziedādams:
Meldermeitenīte baltābele zied,

Viņas mazmeitiņa klip klap iet un dzied...
Irma: Nu jau pietiks. Galva gandrīz sagriezās.

Juris (nelaizdams Irmu valā): Irma, es jau sen tev gribēju ko teikt... Es... Mēs.. Nē, es nevaru. (atlaiž Irmu)

Irma (samulsusi): Ko tu sen man gribēji teikt? Ko tu nevari?

Juris: Irma, es... Nu nevaru pateikt. Sirds ir pilna, bet vārdi ārā nenāk. Nav dūšas.

Irma: Tad es tevi uzaicinu pie sevis uz kafiju. Par skatuves labošanu esi nopelnījis. Varbūt tad dūša radīsies. Nāksi?

Juris: Bet protams! Taisni kafiju es tagad visvairāk vēlos.

Abi iedami prom, vēl sarunājas.
Irma: Man šodien laba plātsmaize padevusies.

Juris: Ar rabarberiem?

Irma: Jā, pēdējiem.

Juris: Tā mana mīļākā plātsmaize.

No otras puses uznāk Veltiņa un Pēteris. Veltiņai rokā groziņš.
Veltiņa: Nāc nu, Pēterīt, šu. Te vēl kluss un mierīgi. Tūliņ tevi pabarošu.

Pēteris: Paga, paga, Veltiņ. Neba nu es neēdis.

Veltiņa: Ko tu tur viens tajā savā skabūzī vari paēst! Droši vien sausu maizi. Bet es, redz, tev buljoniņu izvārīju, kotletītes sacepu. Nu, ņem tik iekšā! 
No malas uz nāk Anna. Brītiņu abos noskatījusies, metas klāt.
Anna: Veltiņ, vai Dieniņ! Tev nelaime mājās. Tavs kaķītis uztriekts ābelei paša galotnē un kaimiņu šunelis pa apakšu vaukšķ. Nabaga lopiņš netiek lejā.

Veltiņa (steidzīgi): Tad nu jāskrien mudīgi, kamēr kaķis nav galīgi pārbijies. (žigli aiziet)
Pēteris (celdamies kājās): Es nu ar tad iešu.

Anna (nosēdinādama Pēteri atpakaļ): Paga, paga, kur tad tev, Pēterīt, jāskrien?

Pēteris: Nu tak Veltiņai palīgā. Dabūt to kaķi lejā.

Anna: Nu nav tak nekāda kaķa kokā. Es tikai Veltiņu gribēju dabūt prom.

Pēteris: Par ko tad tā?

Anna: Nu ko viņa visu laiku ap tevi tinas, citas nemaz klāt nelaiž parunāties.

Pēteris: Viņa par mani rūpējas.

Anna: Es  arī varētu par tevi rūpēties.

Pēteris: Ko nu tu, svešs cilvēks.

Anna: A kas tad tev Veltiņa?

Pēteris: Nu tak rada. Māsīca. Mammas māsas meita. Divi vien no visa pulciņa esam palikuši, tāpēc arī mani apčubina, šo to ēst pataisa. Re, buljoniņu uzvārījusi, kotletes sacepusi. (sāk ēst)
Anna: Vai zini, Pēterīt, sievu tev vajadzētu, nevis māsīcu. Tad rītā un vakarā, un naktī būtu apčubināts un paēdis. Un ne tāds vien gardumus dabūtu. Ko teiksi?
Pēteris (nesaprašanā): Par ko ta?

Anna: Nu par to sievu! (Grozīdamās Pēterim priekšā)Palūk, vai es neesmu gana laba? Vai es nebūtu silta blakus gulētāja? 

Pēteris: Nē, nu smuka un priša jau tu esi, bet ko tu no manis gribi?

Anna: Par vīru tevi gribu ņemt.

Pēteris izbailēs pielec kājās, kotlete rokās: Vai Dieniņ, par ko tad mani?
Anna: Nu cik tad te to brīvo puišu ir? Krišiņu jau nav ko skaitīt, tam pudele mīļa brūte. Āre tu – ne dzer, ne pīpē, īsts zelta gabaliņš..

Pēteris (drosmīgi): Es jau ar varu uzpīpēt, ja tik notīgi vajag.
Anna: Nevajag, nevajag p;ip;rt. Nāc labāk mani aptaustīt. Vai būšu tev pa prātam?

Peteris  (stomīdamies): Es...es nevaru. Man... man kotlete rokā.

Anna (iedama Pēterim klāt, kotleti iebāzdama sev mutē, apliek Pētera rokas sev ap vidu, ar pilnu muti): Nu, kā ir? Vai esmu gana mīksta?
Pēteris (galīgi apjucis): Es... es nezinu...

Anna: Nu tak palaid tās rokas augstāk! Tad tik tā riktīgi sajutīsi. Ko bīsties!

Pēteris: Es... es jau nemāku... es nekad ar sievišķiem tā...

Anna: Nu tad pēdējais laiks mācīties. Un kad tad vēl, ja ne Līgo vakarā.

Pa gabalu redzams, ka nāk Valdis un Viola.

Anna: Tur kāds nāk. Nekur nav miera. Paklau, paslēpsimies tepat aiz meijām, es tev par to precēšanos pastāstīšu.
Pēteris  Uz ēdamlietām skatīdamies): Bet te...

Anna (visu veikli salikdama groziņā): To ēdmaņu ņemsim līdzi. Nevar jau labu mantu postā laist.

Abi noslēpjas aiz meijām. Uznāk Valdis un Viola, ēzdami sieru.

Valdis: Siers gan labs. Veltas tantei izdodas.

Viola: Jā, tikai žēl viņas. Tā noskrējusies, pa dārzu kaķi meklēdama. Bet kaķis, izrādās, istabā sēž. Jā, viņai tas kaķītis gan tuvu pie sirds.

Valdis (apķerdams Violu): Bet man pie sirds esi tu.
Viola: Valdi, trakais! Laid vaļā! Kāds vēl ieraudzīs.

Valdis: Lai skatās! Lai skatās uz diviem laimīgiem cilvēkiem.

Viola: Tu esi laimīgs?

Valdis: Jā! Un vai tad tu ne?

Viola (izraudamās un aizskriedama tālāk, ķircinādamās): Par ko tad es lai būtu laimīga? Par to fantastisko ezeru – jā. Par to smaržīgo pļavu – jā. Par garšīgo sieru – jā. Bet vairāk nezinu. Par ko lai vēl būtu laimīga?

Valdis (atkal noķerdams Violu): Bet par mani tu neesi laimīga? 

Viola: Nu, varbūt kādreiz biju. Nemelošu. Bet tad mēs sastrīdējāmies.

Valdis: Ak, nu tas jau aizmirsies. Kam negadās. Ģimenē jau visādi gadās.

Viola: Ģimenē?

Valdis: Nu ja! Vai tad es tev neteicu? Lūdzu tevi par savu sievu. Precamies.

Viola: Nē, nu ir gan! Un tā būtu bildināšana? Vienkārši tā pateikt – precamies?

Valdis (nometas ceļos un saņem Violas roku): Mīļā Viola, vai tu kļūsi par manu sievu? Nu, šitā ir labāk.

Viola: Nu, drusku labāk jau ir. Bet ne līdz galam. Kur gredzens, kur ziedi? 

Valdis: Gredzens palika Rīgā – es taču nezināju, ka tevi te sastapšu. Bet ziedus, pašus skaistākos un smaržīgākos, es tev šovakar saplūkšu pļavā. Ko teiksi?

Viola: Par ziediem?

Valdis: Nē ja, par precēšanos.

Viola (šķelmīgi): nezinu, nezinu, jāpadomā. Kā tu šovakar uzvedīsies.

Valdis: Es ar tevi vien dancošu un vispār uz rokām nēsāšu. (paņem Violu klēpī) Un pusnakti iesim meklēt papardes ziedu.

Viola: Tu zini, kur iet?

Valdis: Gan jau ceļu atradīsim. (nolaizdams Violu zemē). Klau, tur kāds nāk. Noslēpsimies tepat meijās, un es tev izstāstīšu visu par papardes ziedu. Redzējis neesmu, bet dzirdējis daudz. (Abi noslēpjas aiz meijām, tikai citā vietā kā Pēteris un Anna). 

Uznāk Juris un Irma.
Juris: Vēlreiz paldies par kafiju! Tā uzreiz atdeva spēkus.
Irma: Par tik labu darbu pateicība ar kafiju vien ir par maz. Saki, ko vēl tu gribētu.

Juris: Varu teikt jebko?

Irma: Jebko.

Juris: Tevi gribu.

Irma (pārsteigta); Ko tu teici?

Juris: Tu prasīji, lai saku, ko es gribu. Es atbildēju – tevi gribu.

Irma: Tas ir kā? 

Juris: Nu tā. Precēsimies, Irmiņ!

(dzirdams šķaudiens)

Irma (satrūkusies un apkārt skatīdamās): Tu dzirdēji? Kas tas bija?

Juris: Neko es nedzirdēju. Es gaidu no tevis atbildi.

Irma (izlikdamās): Par ko?
Juris: Tu precēsies ar mani?

Irma: Tagad?

Juris: Ne, ne jau uzreiz, pēc kādiem diviem mēnešiem. Bet principā – nāksi pie manis par sievu?

Irma: Nu... es nezinu... es uzreiz nevaru atbildēt... Tas ir tik pēkšņi... Man jāpadomā.

Juris (sarūgtināts): Nu ja, vai tad ciema priekšniecītei der par vīru tāds prasts strādnieks kā es. Par prastu.

Irma: Ko tu, Juri, kāpēc tad pa prastu. Vienkārši es nebiju domājusi par precēšanos. Man vajadzīgs laiks.

Juris (bēdīgi): Nu ja, nu ja, 

No meijām, Pēteri līdzi aiz rokas vilkdama, iznāk Anna.

Anna: Nē, tā tās lietas neiet. Te vecajiem jānāk palīgā. Mēs visu dzirdējām .Juri, ņem to Irmu ciet un bučo nost. Citādi viņa gadiem domās, kamēr abi sirmi paliksiet. Nu!
Juris; Tas ir kā – bučo nost?

Anna: Skaties un mācies! (Apķer Pēteri un sabučo). Re, šitā te.
Juris šaubīdamies stāv, Irma kautrīgi novērsusies.
Anna: Nē, nu ir gan cilvēki! Viņiem priekšā parāda un vēl neprotas. Saņem Irmu aiz roka un pieved pie Jura.Nu, vai tagad būs?

Juris (apjucis): Irma, vai drīkstu?
Anna: Šitādās lietās jau nu gan atļauju neprasa.
Irma (pēkšņi aplikdama Jurim rokas ap kaklu): Jā, Juri, drīksti.

Juris nobučo Irmu.

Anna: Redz nu, Pēterīt, rudenī pagastā būs divas kāzas. Ne mēs vien abi saskatījušies.
Juris: Irma, tad tu esi ar mieru nākt pie manis par sievu?

Irma: Jā, Juri, jā! Es tikai domāju, ka priekš precēšanās esmu par vecu.

Juris: Par vecu?!  Man tu esi pati skaistākā un labākā. 

Anna: Nu re nu. Uzreiz divi pāri pašā Jānu vakarā. 

Atkal atskan klepus. Visi ieklausās.

Irma: Kas tas bija? Vai dzirdējāt? 
Pēteris: Man domāt, ka tajās meijās vēl kāds slēpjas. 

Juris: Ei! Nāk nu ārā!

Nokaunējušies un rokās saķērušies iznāk Viola un Valdis
Irma (smiedamās): Valdi, ko tad jūs tur abi krūmos darījāt?
Valdis: Mēs... nu... par precēšanos runājām.

Anna: Jūs arī? Tad jau trīs pāri. Īsts Jāņu pušķis.

Irma: Tad jau varam kāzas svinēt kaut vienā dienā. Trīs viesu nami mums ir. Būs pagasta svētki. Varēsim iet cits pie cita čigānos.

Anna (Pēterim): Nu ko saki?

Pēteris: Lai jau iet. Lai iet ar viena dienā. Man jau viss viens. (Anna iesit Pēterim dunku sānos).

Anna: Kas nu tā runā – man viss viens! Tās ir tavas kāzas vai nav?

Pēteris: Ir jau manas, Anniņ, ir jau. Tas man tik tā izspruka.

Anna: Nu, skaties tu man!

Irma: Un jūs, jaunieši? Vai nāksiet ar savām kāzām pulciņā?

Valdis: Ko teiksi, Viola?
Viola: Lai iet ar! Pulciņā būs jautrāk. Sanāks varens baļļuks.

Anna: Redz nu, cik labi viss sanācis. Tāda vara tikai Līgo vakaram un Jāņu zālēm.

Irma: Nu, šim notikumam par godu tad vajadzētu arī kārtīgi uzlīgot. (sauc uz abām pusēm) Līgotāji, sanāk, sanāk. 

Pati pirmā uzsāk līgošanu, pārējie uzreiz pievienojas. Uznāk arī Inga, Madara, Elza, Elma, Zenta, Veltiņa, Jānis, Paulis, varbūt arī Krišiņš, ja ir pamodies. Lieti noderētu kāds muzikāls pavadījums, teiksim, ermoņikas, lai līgošana sanāktu brašāk. 

Sanācieti, Jāņa bērni, Līgo, līgo
te ir laba līgošana Līgo
Te ziedēja dāboliņis Līgo, līgo
deviņāmi lapiņām. Līgo

Kas spīdēja, kas mirdzēja Līgo, līgo
viņā lauka galiņā? Līgo
Jānīts kūra uguntiņu Līgo, līgo
savus bērnus gaidīdams. Līgo

Es pazinu to sētiņu, Līgo, līgo
kur gaidīja Jāņa bērnus: Līgo
Tā sētiņa izpušķota Līgo, līgo
ar zaļiemi ozoliem. Līgo
Sīkas puķes, lielas puķes, līgo, līgo.

Ziedēj’ visu vasariņu, līgo.

Papardīte, gudriniece, līgo, līgo.

Tā ziedēja Jāņu naktī, līgo.

Visi paklanās. 
Beigas
